Source: http://infoploiesticity.blogspot.com/2016/09/echipa-de-handbal-feminin-csm-ului-se.html
Timestamp: 2017-10-17 02:12:33+00:00

Document:
.: Echipa de handbal feminin a CSM-ului se destramă .
Echipa de handbal feminin a CSM-ului se destramă .
În timp ce autorităţile continuă să amâne identificarea soluţiei prin care se poate debloca situaţia de la club, echipa de handbal feminin a CSM Ploieşti a început să se destrame. În această săptămână, patru dintre jucătoarele importante pe care staff-ul tehnic ar fi urmat să se bazeze în noul sezon au ales să părăsească Ploieştiul, sătule să tot aştepte veşti dinspre Primărie. Astfel, Ramona Farcău şi Nicoleta Tudor au fost declarate libere de contracte şi, după ce a expirat şi termenul de o săptămână în care clubul putea să le achite restanţele financiare, au ales să semneze înţelegeri cu alte grupări. Ramona Farcău va evolua în Divizia A, la Dinamo Bucureşti, acolo unde există un proiect interesant pentru următorii ani, iar Nicoleta Tudor a plecat în Liga Naţională, la Măgura Cisnădie, pentru care a şi jucat, astăzi, într-un amical cu Corona Braşov. Alte două handbaliste, Aneta Pîrvuţ-Udriştioiu şi Oana Apetrei, pe care CSM le-a adus în această vară de la HC Dunărea Brăila, au plecat fără să fi apucat să evolueze în vreun meci oficial pentru Ploieşti.
CSM Ploieşti le mulţumeşte Ramonei Farcău şi Nicoletei Tudor pentru evoluţiile avute sub culorile clubului, precum şi Anetei Pîrvuţ-Udriştioiu şi Oanei Apetrei pentru că au vrut să facă parte dintr-un proiect de performanţă şi le urează tuturor mult succes în carieră!
„Îmi pare foarte rău că s-a ajuns la această situaţie şi că am pierdut jucătoare atât de valoroase şi de importante pentru echipă. Intenţia noastră a fost să facem o formaţie puternică la Ploieşti, să facem performanţă, dar acest blocaj ne-a dat toate planurile peste cap. Le mulţumesc fetelor pentru că au avut răbdare şi au aşteptat până acum şi înţeleg şi faptul că, apropiindu-se startul sezonului, au avut această opţiune. Totuşi, sper ca, marţi, să iasă soarele şi pe strada noastră şi să primim vestea care ne va permite continuarea activităţii”, spune directorul CSM Ploieşti, Cezar Stoichiciu.
Exodul ar putea continua săptămâna viitoare, atunci când şi celorlalte jucătoare care şi-au depus memorii le expiră termenul în care clubul le poate plăti restanţele financiare şi, implicit, pot pleca la alte formaţii.
Echipa de handbal feminin a CSM Ploieşti ar urma să debuteze oficial în noul sezon sâmbătă, 10 septembrie, în Insulele Feroe, acolo unde este programată manşa tur a dublei cu HC Neistin, din Cupa EHF.
sursa : CSM Ploiesti
Publicat de Prahova zi de zi la 10:27:00

References: CSM 
 CSM 

CSM 
 CSM 
 CSM 
 CSM